Βαρέθηκα ειλικρινά κάθε χρόνο τέτοια εποχή να ακούω τον ίδιο καβγά στα ΜΜΕ. Είναι κόλπο το Άγιο Φως; Έχει τσακμάκι στην τσέπη του ο παπάς που μπαίνει στον τάφο ή έχει zippo? Ή μήπως είναι θαύμα τελικά; Και γιατί να έρθει με το αεροπλάνο; Μήπως να πάρει πούλμαν; Και γιατί να έρθει με τιμές αρχηγού κράτους; Μήπως να έρθει στην οικονομική, να πληρώσει και φοιτητικό; Ή να μας το στείλουνε μ’ ένα κούριερ; Έχει καλά κούριερ το Ισραήλ ή θα μας έρθει την Κυριακή του Θωμά; Και γενικώς, να παίζουν όλοι μαζί την κολοκυθιά. Οι «αριστεροί» για να μας υπενθυμίσουν τις ιδεοληψίες τους, οι «χριστεπώνυμοι» για να μας δείξουν την φαρισαϊκή ευσέβειά τους. Πραγματικά, μαζί με τα κόκκινα αβγά και τα αρνάκια που πετούν στα ύψη (δεν είναι θαύμα, είναι οι τιμές τους), το πακετάκι έρχεται και δένει με όλο αυτό το σούσουρο.

Εγώ λέω να αφήσουμε ήσυχο το Άγιο φως, είτε το πιστεύουμε είτε όχι. Και να κάτσουμε να ασχοληθούμε με το άγριο σκότος που μας περιβάλλει. Τουτέστιν, ο φίλτατος κ. Μπαλαούρας, που εκτός από τις ανθρωπολογικές του γνώσεις περί «παγανιστικού καταλοίπου», είχε την ίδια ευκολία να ενθυλακώσει το επίδομα των χαμηλοσυνταξιούχων, θα ήταν καλύτερο να ασχοληθεί με τις κομμένες συντάξεις, την τεράστια ανεργία, και όλα εκείνα τα παρελκόμενα του τρίτου (και πιθανότατα και του επερχόμενου τέταρτου) μνημονίου τα οποία δεν δίστασε να υπογράψει. Μπορεί αυτή η θυσία του ελληνικού λαού να μην είναι παγανιστικό κατάλοιπο, αλλά είναι κάτι πολύ χειρότερο: Τα αριστερά μνημόνια σκοτώνουν την πίστη και την ελπίδα των ανθρώπων όχι στο Άγιο φως, αλλά σ’ έναν καλύτερο κόσμο που ευαγγελίζεται η Αριστερά.

Από την άλλη, το χριστεπώνυμον μίγμα ακροδεξιών, ορισμένων εκκλησιαστικών παραγόντων, μεγαλοδημοσιογράφων, γαβγιζόντων πολιτικών-εμπόρων και άλλων δαιμονίων, ας αφήσει την καπηλεία του Αγίου φωτός, που είναι ανέξοδος πατριωτισμός, κι ας ασχοληθεί λίγο με τα μαύρα σκοτάδια της ξενοφοβίας, της θρησκοληψίας, του ρατσισμού που πολλές φορές μάς πασάρονται ως τάχα χριστιανικές αξίες. Ας κοιτάξει επίσης, τη ζοφερή κατάσταση στα σπίτια (ή στα παγκάκια) των φτωχών κι ας προσπαθήσει, μαζί με τους κ. Μπαλαούρες, να μην μένουν τα σπίτια των ανθρώπων χωρίς φως (όχι Άγιο, αυτό της ΔΕΗ). Ας προσπαθήσουν όλοι να ανάψουν ένα κερί στα μαύρα μας σκοτάδια.

Ο Χριστός δεν κήρυξε φόβο, αλλά αγάπη. Αυτή είναι το άγιο φως. Διαφωνείτε;

[Η φωτο: από το http://www.lifo.gr]